Paramedici in Durban beroof(Argieffoto: @WCHEMS/Twitter) Ambulanspersoneel is Maandagoggend vroeg in Durban beroof. Craig Grindell, besturende direkteur van Netcare 911, het gesê die paramedici het reageer op ŉ noodgeval in Ntuzuma E. “Terwyl hulle die pasiënt in die ambulans gelaai het, het twee mans hulle oorval, met ŉ mes gedreig en hulle besittings geëis. Die rowers het daarna van die toneel gevlug.” Een van die rowers het ŉ vloeistof, vermoedelik petrol of remvloeistof, in die paramedikus se oë gespuit en hy was tydelik verblind. “Nog ŉ Netcare 911-voertuig het na die toneel gehaas en die pasiënt en paramedikus is na ŉ hospitaal geneem vir verdere behandeling,” het Grindell bygevoeg. Die paramedikus se sig het intussen herstel. “Traumaberading word gebied aan die pasiënt en ons personeellede. Die saak is by die polisie aangemeld.” Grindell het sy teleurstelling uitgespreek dat paramedici geteiken word terwyl hulle nooddienste aan gemeenskappe verskaf. “Gelukkig was daar geen ernstige beserings in dié geval nie.”